Γνωμοδότηση της Οικονομικής και Κοινωνικής Επιτροπής με θέμα "Ευρωπαϊκό δορυφορικό σύστημα πλοήγησης (Galileo)"

(2001/C 311/05)

Την 1η Μαρτίου 2001 η Οικονομική και Κοινωνική Επιτροπή αποφάσισε σύμφωνα με τις διατάξεις του άρθρου 23, τρίτη παράγραφος, του Εσωτερικού Κανονισμού, να καταρτίσει γνωμοδότηση για το ανωτέρω θέμα.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, κατήρτισε τη γνωμοδότησή του βάσει της εισηγητικής έκθεσης του κ. Bernabei, στις 17 Ιουλίου 2001.

Κατά την 384η σύνοδο ολομέλειας της 12ης και 13ης Σεπτεμβρίου 2001 (συνεδρίαση της 12ης Σεπτεμβρίου), η Οικονομική και Κοινωνική Επιτροπή υιοθέτησε ομόφωνα, την ακόλουθη γνωμοδότηση.

1. Η Οικονομική και Κοινωνική Επιτροπή

Λαμβάνοντας υπόψη τη θετική συμβολή που η ανάπτυξη ενός ευρωπαϊκού συστήματος δορυφορικής πλοήγησης και εντοπισμού πολιτικής χρήσεως μπορεί να παράσχει αφού ενσωματωθεί στο ευρύτερο πρόγραμμα Galileo τόσο στην οικονομία όσο και στην κοινωνία, καθώς και σε παγκόσμιο επίπεδο, στην ευημερία και στην ασφάλεια όλων των πολιτών σε ό,τι αφορά τη βελτίωση της ποιότητας της ζωής και την αξιοποίηση των ανθρώπινων πόρων, χωρίς να προσβάλλεται η προστασία της ιδιωτικής ζωής και η ελευθερία των ατόμων·

λαμβάνοντας υπόψη την ανταγωνιστική επίδραση του ευρωπαϊκού συστήματος Galileo συνολικώς που μπορεί να διασφαλίσει πλήρη αυτονομία και συνέχεια και ακεραιότητα της παρεχόμενης υπηρεσίας, χωρίς στρατιωτικές παρεμβολές και την οικονομική επίδραση στην απασχόληση με τη δημιουργία νέων επιχειρήσεων, νέων υπηρεσιών, νέων επαγγελμάτων και μεγαλύτερης οικονομικής και κοινωνικής συνοχής στο διευρυμένο προς τις υποψήφιες χώρες ευρωπαϊκό χώρο, καθώς και τις νέες δυνατότητες συνεργασίας και ενίσχυσης της ανάπτυξης·

λαμβάνοντας υπόψη τις δυνατότητες των εξαιρετικών υπηρεσιών που διασφαλίζονται από το Galileo σε θεμελιώδεις τομείς όπως οι σταθερές και κινητές επικοινωνίες και η ηλεκτρονική οικονομία, η ασφάλεια και η ολοκληρωμένη διοικητική μέριμνα των μεταφορών, η τηλεϊατρική και ο υγειονομικός τομέας, η εξ αποστάσεως εκπαίδευση και κατάρτιση, η πολιτική προστασία και η ασφάλεια των πολιτών, η γεωργική ανάπτυξη και η προστασία του περιβάλλοντος και των φυσικών πόρων·

συνιστά στο Συμβούλιο, στο Ευρωπαϊκό Κοινοβούλιο και στην Επιτροπή:

- την ταχεία υιοθέτηση μιας κοινής και ομόφωνης στρατηγικής, με συγκεκριμένη αποστολή και καλά προσδιορισμένο πεδίο ανάπτυξης για μια συνολική προσέγγιση όλων των στοιχείων και υπηρεσιών του συστήματος που υπερσκελίζει τον τεχνικό μηχανισμό δορυφορικής πλοήγησης εντοπισμού στίγματος μέχρι να αποτελέσει μία πραγματική καινοτόμο επανάσταση στις υπηρεσίες προς ολόκληρη την οικονομία, την κοινωνία και τους πολίτες·

- την ενσωμάτωση της στρατηγικής αυτής σε μια ενιαία αντίληψη διπλής χρήσεως στην οποία περιλαμβάνονται όλες οι διάφορες αρμοδιότητες των κοινοτικών πολιτικών της Ευρωπαϊκής Επιτροπής, της Δυτικοευρωπαϊκής Ένωσης και της Γραμματείας για την κοινή εξωτερική πολιτική και ασφάλεια του Συμβουλίου·

- την πρόβλεψη μέσω κατάλληλων μακροοικονομικών μελετών των μέσων για τα άμεσα, έμμεσα και προκαλούμενα αποτελέσματα που προέρχονται από τη θέση σε εφαρμογή του σφαιρικού συστήματος Galileo σε δημόσια και ιδιωτικά οργανωτικά συστήματα καθώς και σε συστήματα επί μέρους οργάνωσης στην Ευρώπη·

- την εξαπόλυση εντός του 2001 μιας "Κοινής επιχείρησης" σύμφωνα με το άρθρο 171 της Συνθήκης ΕΕ και την επακόλουθη δημιουργία ενός ευρωπαϊκού οργανισμού Galileo που θα θέσει σε λειτουργία ένα μόνιμο ανοιχτό σύστημα όλων των στοιχείων του συστήματος περιλαμβανομένων και των τελικών χρηστών·

- την διάρθρωση της κοινής επιχείρησης, που θα ισχύει μέχρι το 2005 και του επακόλουθου ευρωπαϊκού οργανισμού, σε τέσσερις πυλώνες: μια διευθύνουσα επιτροπή με μορφή θεσμικού βήματος πλοήγησης, ανοιχτού στα δημόσια και ιδιωτικά συστατικά μέρη· μια δεοντολογική επιτροπή υψηλού επιπέδου για να διασφαλίζει την τήρηση των απαιτήσεων διαφάνειας, χρήσεως μόνο για πολιτικούς σκοπούς και για την προστασία της ιδιωτικής ζωής· ένα κανονιστικό οργανισμό που να παρέχει τις απαραίτητες εγγυήσεις τεχνικής διαλειτουργικότητας· ένα λειτουργικό οργανισμό στα ίχνη του αμερικανικού JPO (Γραφείο Κοινού Προγράμματος)·

- τον ταχύ καθορισμό των προδιαγραφών σύμφωνα με τη νέα κοινοτική προσέγγιση και των εν δυνάμει παρεχόμενων υπηρεσιών και την επισήμανση των δραστηριοτήτων που θα προκύψουν από το σύστημα Galileo, προκειμένου να δοθεί μια σαφής εικόνα στην κοινωνία των πολιτών όσον αφορά τις θετικές, οικονομικές και κοινωνικές του επιπτώσεις και να προκληθεί η απαραίτητη ομοφωνία·

- την εφαρμογή κατάλληλων μέτρων για την πλήρη προστασία της ιδιωτικής ζωής και του δικαιώματος για απόρρητα και εμπιστευτικά στοιχεία τόσο όσον αφορά τα άτομα και τις επιχειρήσεις σε σχέση με την ελευθερία κινήσεως και τον απόρρητο χαρακτήρα των εμπορικών συναλλαγών και των οικονομικών επιλογών για την εγκατάσταση και την αναζήτηση φυσικών πόρων, ώστε σε καμία περίπτωση οι εφαρμογές του Galileo να μην μπορούν να μεταφραστούν σε τεχνολογική επίβλεψη των πολιτών και των επιχειρήσεων·

- την προετοιμασία μιας διάρθρωσης εμπορίας μέσω μιας "επιχείρησης για την προώθηση του Galileo" και με τη συμμετοχή του ιδιωτικού τομέα, ο οποίος θα πρέπει στη συνέχεια να αναλάβει τη χρηματοοικονομική ευθύνη της επιχείρησης, ενώ θα παραμένει ακέραια η τεχνικοπολιτική ευθύνη του δημόσιου συστήματος·

- την επιτάχυνση της εισόδου στην αγορά της πρώτης λειτουργικής φάσεως το 2004 μέσω της ενσωμάτωσης του προγράμματος ΕGNOS, και της φάσεως της θέσεως σε τροχιά του δορυφορικού δικτύου Galileo το 2006 διασφαλίζοντας ένα σύστημα υλοποίησης ανά διαδοχικά τμήματα, που θα είναι αποδοτικά και θα δώσουν μια άμεση εικόνα του "καλού προϊόντος" και θα συμβάλλουν στην εξοικείωση του κοινού προς αυτό·

- τη συνεργασία και διαλειτουργικότητα με τα συστήματα GLONASS και GPS και με τις μελλοντικές τους εξελίξεις μέσω διεθνών συνθηκών που να καλύπτουν τις εγγυήσεις για τις προδιαγραφές, το σύνολο των δορυφόρων και των επίγειων υποδομών, καθώς και ένα σαφή και ισορροπημένο ορισμό των συναφών δικαιωμάτων πνευματικής και βιομηχανικής ιδιοκτησίας·

- την εδραίωση ζωνών συχνοτήτων για το Galileo επ' ευκαιρία της διάσκεψης WRC του 2003 και τον συντονισμό των συχνοτήτων με το υφιστάμενο παγκόσμιο σύστημα δορυφορικής πλοήγησης·

- την εξαπόλυση μιας καλώς διαρθρωμένης και ενιαίας εκστρατείας ενημέρωσης, η οποία θα εξασφαλίσει αξιοπιστία σε μια ανταγωνιστική αγορά υψηλού κινδύνου και πλανητικών διαστάσεων, όχι μόνο σε όσους εργάζονται στο σύστημα αλλά και στις διάφορες οικονομικές και κοινωνικές κατηγορίες, χωρίς να παραμελείται το ευρύ κοινό με στόχο να κινητοποιηθεί η ευρύτερη δυνατή αποδοχή και υποστήριξη.

1.1. Η ΟΚΕ ζητεί από το Συμβούλιο, το Ευρωπαϊκό Κοινοβούλιο και την Επιτροπή να καθορίσουν ένα σαφές και συγκεκριμένο χρονοδιάγραμμα εφαρμογής για τα διαδοχικά στάδια ανά τομείς και να ενημερώνουν τακτικά την ΟΚΕ προκειμένου να συμμετάσχει ενεργώς στις μελλοντικές εξελίξεις της εφαρμογής.

2. Εισαγωγή

2.1. Το πρόγραμμα Galileo αποτελεί πρωτοβουλία της Ευρωπαϊκής Ένωσης με διπλό στόχο:

- να υπάρξει ευρωπαϊκή συμβολή στο παγκόσμιο μελλοντικό σύστημα πλοήγησης και δορυφορικού εντοπισμού (GNSS: Global Navigation Satellite System)·

- να παρέχει τεχνολογικά προηγμένες υπηρεσίες στις βιομηχανίες, στις επιχειρήσεις, στους πολίτες και στην ευρωπαϊκή κοινωνία προκειμένου το σύστημα να καταστεί ανταγωνιστικό σε παγκόσμιο επίπεδο.

2.2. Πρόκειται για προηγμένη τεχνολογία που επιτρέπει:

- στον χρήστη, σταθερό ή κινητό, που διαθέτει δέκτη ικανό να προσλαμβάνει και να επεξεργάζεται τα σήματα που εκπέμπονται από διάφορους δορυφόρους, να προσδιορίζει ανά πάσα στιγμή με μεγάλη ακρίβεια, πέρα από την ακριβή ώρα, το στίγμα σε γεωγραφικό μήκος, γεωγραφικό πλάτος και ύψος·

- στο σύστημα, να προσδιορίζει το στίγμα οποιουδήποτε υποκειμένου ή αντικειμένου στο έδαφος, όπως επίσης συμβάντα ή διασυνδέσεις με συστήματα επικοινωνίας και τράπεζες δεδομένων.

2.3. Έως σήμερα, υπάρχει η πλήρης κυριαρχία των Ηνωμένων Πολιτειών με το σύστημα GPS, που χρηματοδοτείται και ελέγχεται από στρατιωτικούς, από τους οποίους εξαρτάται συνεπώς η συνέχιση και η ποιότητα της πολιτικής χρήσεως. Οι στρατιωτικές αρχές μπορούν για παράδειγμα να σταματήσουν ή να καταστρέψουν το σήμα ανά πάσα στιγμή. Και η Ρωσία επίσης, με το σύστημα Glonass, διαθέτει τεχνολογία δορυφορικής πλοήγησης, έστω και αν για λόγους οικονομικών δυσκολιών, το σύστημα αυτό έχει πολύ περιορισμένο βαθμό λειτουργικότητας.

2.4. Η Επιτροπή στην πρώτη ανακοίνωσή της στις 10 Φεβρουαρίου 1999(1), βάσει επίσης των σχεδίων που προωθήθηκαν στα πλαίσια του σχεδίου του ΙV και V ΠΠΕΤΑ υπέβαλε αυτόνομο πρόγραμμα δορυφορικής ραδιοπλοήγησης που ονομάστηκε Galileo και είναι συμβατό και αλληλοσυνδεόμενο με το GPS, αλλά και ανεξάρτητο, και το οποίο θα πρέπει να αναπτυχθεί σε τέσσερις φάσεις: η φάση του καθορισμού ολοκληρώθηκε στα τέλη του 2000, η ανάπτυξη και η επαλήθευση προβλέπεται μέχρι το 2005, η εγκατάσταση έως το 2007 και η έναρξη της λειτουργίας από το 2008.

2.5. Το Συμβούλιο Μεταφορών ζήτησε από την Επιτροπή στις 19 Ιουλίου 1999 να προετοιμάσει τη φάση του καθορισμού του σχεδίου Galileo σε συνεργασία με την Ευρωπαϊκή Διαστημική Υπηρεσία (ΕΣΑ) και τα κράτη μέλη.

2.6. Το Συμβούλιο Έρευνας της 11ης Νοεμβρίου 2000 υιοθέτησε ψήφισμα καθώς και συμφωνία πρωτοκόλλου μεταξύ ευρωπαϊκής Επιτροπής/Ευρωπαϊκής Διαστημικής Υπηρεσίας.

2.7. Τα Ευρωπαϊκά Συμβούλια της Κολωνίας το 1999, της Φέιρα και της Νίκαιας το 2000 υπογράμμισαν τη στρατηγική σημασία του Galileo εκφράζοντας την πολιτική βούληση να συνεχιστεί ο προσδιορισμός αυτού του προγράμματος.

2.8. Το ευρωπαϊκό Συμβούλιο της Στοκχόλμης της 23ης και 24ης Μαρτίου 2001 υπογράμμισε επίσης "ότι είναι σημαντικό να αρχίσει η εφαρμογή του δορυφορικού συστήματος πλοήγησης Galileo χωρίς καθυστέρηση" ζητώντας από τον ιδιωτικό τομέα να ανταποκριθεί στην πρόκληση "αναλαμβάνοντας δέσμευση ως προς τη φάση της εγκατάστασης" όσον αφορά τη συμμετοχή και τη χρηματοδότηση, λαμβάνοντας υπόψη το γεγονός ότι ο ιδιωτικός τομέας είναι έτοιμος να συμπληρώσει τις δημόσιες πιστώσεις στη φάση της ανάπτυξης και καλώντας το Συμβούλιο να προσδιορίσει ως το 2001 την επόμενη φάση του σχεδίου και ειδικότερα "να συγκροτήσει μια ενιαία και αποδοτική διοικητική διάρθρωση"(2). Στη Στοκχόλμη εκφράστηκε επίσης η διάθεση να ληφθεί το συντομότερο δυνατό μια απόφαση για το επιχειρησιακό μέσο "είτε πρόκειται για κοινή επιχείρηση σύμφωνα με το άρθρο 171 της Συνθήκης, είτε για οργανισμό ή οποιονδήποτε άλλο προσήκοντα φορέα: οι διαδικασίες επίτευξης του Galileo αποτελούν συνεπώς τους κρίσιμους παράγοντες μιας ανοιχτής ακόμη συζήτησης"(3).

2.9. Το Συμβούλιο Υπουργών Μεταφορών της 4ης και 5ης Απριλίου 2001 υιοθέτησε ψήφισμα στο οποίο επιβεβαιώνεται η υποστήριξη στο πρόγραμμα Galileo, υπογραμμίζοντας τη συμβολή του σε μια πιο μεγάλη ευρωπαϊκή συνοχή, καθώς και στις σημαντικές προοπτικές που προσφέρονται από την δορυφορική ναυσιπλοΐα, την αναγκαιότητα ενός συστήματος σε πλήρη διάθεση και έλεγχο της Ευρώπης, τα πλεονεκτήματα της διαλειτουργικότητας, συμπληρωματικότητας και διασφάλισης της υπηρεσίας. Επιτεύχθηκε συμφωνία ως προς τη χρηματοδότηση 100 εκατομμυρίων ευρώ για το 2001 μέσω του προγράμματος TEN, την κατανομή μεταξύ της ΕΣΑ και της Ένωσης, την αναγκαιότητα να διασφαλιστεί ο ενιαίος χαρακτήρας της διοίκησης και του δημοσιονομικού ελέγχου, τη συγκρότηση μιας προσωρινής διάρθρωσης που θα είναι υπεύθυνη για τη διαχείριση ενόψει της αποφάσεως που θα πρέπει να ληφθεί έως το Δεκέμβριο του 2001 για μια οριστική διάρθρωση.

2.10. Το Συμβούλιο Μεταφορών/Τηλεπικοινωνιών της 27ης και 28ης Ιουνίου 2001 ενημερώθηκε για την πρόταση της Επιτροπής για τη δημιουργία κοινής επιχείρησης GALILEO(4) (σχετικά με την οποία η ΟΚΕ θα καταρτίσει γνωμοδότηση) και αποφάσισε την ανάπτυξη υπηρεσιών δορυφορικής πλοήγησης με βάση "τις τεχνικές απαιτήσεις, τις ανάγκες των χρηστών, την οικονομική βιωσιμότητα και τα οικονομικά και κοινωνικά οφέλη διαφόρων υπηρεσιών, σε στενή συνεργασία με ιδιωτικούς και άλλους δυνητικούς εταίρους".

Το Συμβούλιο θα εξετάσει και την ανάλυση κόστους/οφέλους που υπέβαλε η Επιτροπή τον Ιούνιο 2001.

2.11. Στις προτάσεις του VI Προγράμματος Πλαίσιο ΕΑΤ, η Επιτροπή διέθεσε στα πλαίσια της θεματικής περιοχής "Αεροναυτική και διάστημα" κονδύλιο που προορίζεται για την ανάπτυξη του προγράμματος Galileo, σε συνάφεια με την προώθηση μιας ολοκληρωμένης στρατηγικής για το διάστημα.

3. Αντικείμενο της γνωμοδότησης πρωτοβουλίας

3.1. Η ΟΚΕ έκρινε σκόπιμο να καταρτίσει γνωμοδότηση πρωτοβουλίας για το πρόγραμμα Galileo στο βαθμό που κρίνει ότι από την προώθηση αυτού του δορυφορικού συστήματος μπορούν να υπάρξουν αξιόλογες επιπτώσεις όσον αφορά την ανταγωνιστικότητα για τις επιχειρήσεις, τις υπηρεσίες για τους πολίτες και τα μέσα που προωθούνται υπέρ των κοινοτικών και εθνικών πολιτικών προκειμένου να διασφαλιστεί μια ανταγωνιστική και δυναμική βιώσιμη ανάπτυξη.

3.2. Στην οπτική αυτή, η ΟΚΕ προτίθεται να εξετάσει τη σημερινή κατάσταση του προγράμματος, να αξιολογήσει τις δυνατότητές του όσον αφορά τις υπηρεσίες για τους χρήστες, τις εφαρμογές της χρησιμότητάς του για την κοινωνία των πολιτών και την ανταγωνιστικότητα της ευρωπαϊκής οικονομίας, τα μακροοικονομικά οφέλη, την πολιτική και στρατηγική διάσταση, τους τρόπους χρηματοδότησης και διαχείρισης, τη δυνατότητα συνεργασίας και το συμβατό του συστήματος με άλλα υπάρχοντα συστήματα.

3.3. Η ΟΚΕ έχει ήδη εκφραστεί θετικά όσον αφορά την ανάπτυξη της αεροδιαστημικής βιομηχανίας της Ευρώπης, τονίζοντας "την πλήρη υποστήριξή της στον στρατηγικό προγραμματισμό μέσω του διαλόγου με την βιομηχανία, που διαθέτει νέες λειτουργίες διαχείρισης σε ευρωπαϊκό επίπεδο όσον αφορά την Ε& Α"(5) όπως έχει εκφραστεί θετικά επίσης και για τις υπηρεσίες προσωπικών επικοινωνιών μέσω δορυφόρου(6) καθώς και όσον αφορά τη χρήση του ραδιοφωνικού φάσματος(7).

Επιπλέον υπογράμμισε τη σημασία που δόθηκε στην ΕΕΤΑ στο αεροδιαστημικό πεδίο στις γνωμοδοτήσεις της για το VI και V πρόγραμμα πλαίσιο όπως επίσης και στα ειδικά προγράμματα που συνδέονται με αυτό(8).

4. Η διάρθρωση του προγράμματος

4.1. Η Επιτροπή υιοθέτησε δύο ανακοινώσεις τον Ιούλιο του 1999 και τον Νοέμβριο του 2000(9) προκειμένου να προετοιμάσει τη φάση του καθορισμού του προγράμματος και επαλήθευσης των αποτελεσμάτων, σε συνεργασία με την ευρωπαϊκή διαστημική υπηρεσία κινητοποιώντας τις ευρωπαϊκές διαστημικές υπηρεσίες και τους ενδεχόμενους φορείς παροχής υπηρεσιών.

Στόχος του Galileo είναι η εγκατάσταση ενός συγκροτήματος δορυφόρων της Ευρωπαϊκής Ένωσης: θα περιλαμβάνει 30 δορυφόρους σε τροχιά γύρω από τη γη, σε ύψος 23000 χιλιομέτρων περίπου, με συνολικό κόστος που υπολογίζεται στα 3,25 δις ευρώ.

4.2. Βάσει μελέτης κόστους/οφέλους, οι ευρωπαϊκοί πόροι που είναι αναγκαίοι για τη φάση της ανάπτυξης και επαλήθευσης (2001-2005) υπολογίζονται σε 1,1 δις ευρώ που θα πρέπει να κατατμηθούν ισοδύναμα μεταξύ Ευρωπαϊκής Επιτροπής και ΕΣΑ. Για τη φάση της θέσης σε τροχιά (2005-2007) προβλέπεται κοινοτική συμβολή άλλων 600 εκατομμυρίων ευρώ στην δημόσια και ιδιωτική σύμπραξη για τη φάση της θέσης σε τροχιά, ενώ η Επιτροπή αναφέρει ότι από το 2007 το Galileo θα αποδίδει έσοδα ώστε να μην απαιτούνται πλέον επιδοτήσεις.

4.3. Η ΟΚΕ υπογραμμίζει επίσης ότι η πρόβλεψη μιας κοινοπραξίας δημοσίου-ιδιωτών απαιτεί το συντομότερο ένα σαφές νομικό και χρηματοδοτικό πλαίσιο, και καθιστά αναγκαία τη συγκρότηση μιας συντονισμένης διαχείρισης του προγράμματος Galileo που θα περιλαμβάνει την Επιτροπή, την Ευρωπαϊκή Διαστημική Υπηρεσία και τους ιδιώτες επενδυτές που θα συμβάλουν στην χρηματοδότησή της στα πλαίσια της κοινοπραξίας αυτής.

4.4. Στη φάση του καθορισμού έχει εξάλλου επιτευχθεί σημαντικό αποτέλεσμα σε διεθνές πεδίο με την διεύρυνση από την World Radio Conference της Κωνσταντινούπολης τον Ιούνιο του 2000 των συχνοτήτων που προορίζονται για τις υπηρεσίες δορυφορικής πλοήγησης. Φυσικά το αποτέλεσμα αυτό θα πρέπει να επιβεβαιωθεί και να επικυρωθεί στην προσεχή WRC του 2003 ύστερα από τις μελέτες σκοπιμότητας που θα πρέπει να προωθηθούν το συντομότερο δυνατό.

5. Το διεθνές πλαίσιο

5.1. Σήμερα υπάρχουν τρία σχέδια στο διεθνές πεδίο: το Global Positioning System - GPS που λειτουργεί ήδη από πολλά χρόνια, το ρωσικό σύστημα Glonass που μολονότι δεν λειτουργεί παρουσιάζει προωθημένες τεχνικές λύσεις· το πρόγραμμα Galileo που μόλις βγαίνει από τη φάση του καθορισμού και πρόκειται να εισέλθει στη φάση της ανάπτυξης και επαλήθευσης.

5.2. Το αμερικανικό σύστημα Global Positioning System είναι σίγουρα το πιο προηγμένο δεδομένου ότι βασίζεται στην πολιτική χρήση ενός υφιστάμενου στρατιωτικού συστήματος. Η πολιτική χρήση είναι δωρεάν αλλά επηρεάζεται από τη στρατιωτική προέλευσή του η οποία διαφοροποιεί την πρόσβαση ανάλογα με θεωρήσεις εσωτερικής εθνικής ασφάλειας.

5.3. Η ρωσική Ομοσπονδία έχει μεγάλη εμπειρία στην ανάπτυξη και λειτουργία συστημάτων δορυφορικής ναυσιπλοΐας και σήμερα πραγματοποιούνται πολλές συναντήσεις με την ΕΚ προκειμένου να επαληθευτεί η δυνατότητα διαλειτουργικότητας μεταξύ του συστήματος Glonass και του Galileo. Ειδικότερα, ένα πεδίο ενδεχόμενης συνεργασίας μπορεί να είναι η συντονισμένη χρήση των διαθέσιμων συχνοτήτων.

5.4. Η ευρωπαϊκή Ένωση θεωρεί απαραίτητη τη συνεργασία και τη συμμετοχή διεθνών εταίρων στο Galileo, ειδικότερα εκείνων που έχουν αναπτύξει προδιαγραφές που ήδη λειτουργούν όπως είναι η περίπτωση των Ηνωμένων Πολιτειών, με τις οποίες η Ευρώπη εξετάζει διάφορα τεχνικά ζητήματα συμβατότητας ενόψει των προοπτικών του GPS III που βρίσκεται σε προχωρημένο στάδιο σχεδιασμού. Επιδιώκεται να αποφευχθούν προβλήματα εμπορίας προστατεύοντας όμως την αρχή της μη τρωτότητας του ευρωπαϊκού συστήματος, εννοούμενης ως διατήρησης της συνεχούς παροχής υπηρεσιών χωρίς διακοπή της λειτουργίας για λόγους εξωγενείς του συστήματος.

Η Ένωση είναι διατεθειμένη να επιτρέψει τη συμμετοχή στην έρευνα, την ανάπτυξη και στην βιομηχανική εφαρμογή του προγράμματος Galileo σε όλες τις χώρες που επιθυμούν να συνδεθούν προκειμένου να δημιουργηθεί ένα αποτελεσματικό, έγκυρο και ασφαλές σύστημα.

6. Το Galileo για τους χρήστες: δυνατότητες άριστων υπηρεσιών

6.1. Σύμφωνα με την ΟΚΕ η χρήση και η εμπορία του συστήματος δορυφορικής πλοήγησης θα πρέπει να επιτρέπουν την κάλυψη διάφορων δημόσιων και ιδιωτικών υπηρεσιών που είναι απαραίτητες για τον ενοποιημένο ευρωπαϊκό χώρο όπως είναι:

- οι στραμμένες στην αγορά υπηρεσίες που αποβλέπουν σε ευρύτατες λεκάνες χρήσης μέσω πρόσθετου αγωγού επικοινωνίας·

- οι υπηρεσίες για την ασφάλεια των μεταφορών (ασφάλεια πλοήγησης στους διάφορους τύπους μεταφορών: αεροπορική, θαλάσσια, οδική και σιδηροδρομική)·

- οι υπηρεσίες τηλεϊατρικής (διάγνωση και θεραπεία ασθενών, ανίχνευση αγαθών και προϊόντων)·

- οι υπηρεσίες πολιτικής προστασίας, έκτακτων κινδύνων, δικαιοσύνης (καταπολέμηση της μικροεγκληματικότητας, του εμπορίου ναρκωτικών και άλλων μορφών διαδεδομένης εγκληματικότητας)·

- οι τελωνειακές υπηρεσίες (αυτόματος έλεγχος διελεύσεων)·

- ο έλεγχος της ολοκληρωμένης και διατροπικής διοικητικής μέριμνας, του περιβάλλοντος, της γεωργίας και των φυσικών πόρων·

- η ενίσχυση στην ραδιοπλοήγηση και στην αυτόματη καθοδήγηση είτε στη φάση της πορείας είτε κατά το στάδιο της προσέγγισης και της άφιξης στον προορισμό.

6.2. Σύμφωνα με την ΟΚΕ, το Galileo θα πρέπει από τη μια μεριά να διασφαλίζει σε σύντομο διάστημα ανταγωνιστικές υπηρεσίες και αφετέρου να φτάσει σε φάση υψηλής ευκρίνειας έτσι ώστε να επιφέρει την αναγκαία ακρίβεια για τις εφαρμογές αυτές, με εγγυήσεις για την ακεραιότητα του σήματος, τη συνεχή παροχή των υπηρεσιών και την αναγκαία ουδετερότητα ως προς τις δεσμεύσεις ευθυνών, σε ένα πλαίσιο που προσδιορίζεται εκ των προτέρων αλλά με την ισορροπημένη χρηματοπιστωτική δέσμευση σε σχέση με τις υπηρεσίες αυτές:

1. ανοιχτές, βασικές, δωρεάν υπηρεσίες για εφαρμογές που αποβλέπουν στο ευρύτερο κοινό (mass market), εφαρμογές διπλής ή μονής συχνότητας, εφαρμογές με ακρίβεια ωραρίου·

2. εμπορικές υπηρεσίες που βασίζονται σε ανοιχτά σήματα, για τη διάδοση κρυπτογραφημένων στοιχείων πρόσθετης αξίας και εμπορικές και επαγγελματικές εφαρμογές που απαιτούν υψηλότερες παροχές υπηρεσίας·

3. υπηρεσίες διασώσεως που βασίζονται σε διεθνείς προδιαγραφές με σήμα επιβεβαίωσης βάσει του συστήματος GRID (σύστημα που διανέμεται από αλληλοσύνδεση υπολογιστή/πολυμέσων με ενιαία θέαση) με ικανότητα εξειδικευμένων κρυπτογραφημένων μηνυμάτων·

4. υπηρεσίες δημόσιου συμφέροντος, επικυρωμένες υπηρεσίες που ενσωματώνουν διασφάλιση παροχής υπηρεσιών υψηλού επιπέδου ασφάλειας που ενεργοποιούνται σε περίπτωση κρίσης βάσει εγκρίσεως, για εφαρμογές δημόσιου ενδιαφέροντος που δεν θα πρέπει να υποστούν την παραμικρή διακοπή ή αναστάτωση.

6.2.1. Προς συμπλήρωση αυτών των τεσσάρων βασικών υπηρεσιών το Galileo θα πρέπει να διασφαλίσει ένα αποτελεσματικό σύστημα τράπεζας δεδομένων για να διασφαλιστεί η αποτελεσματική και σίγουρη χρήση άλλων υφιστάμενων εξωτερικών δικτύων είτε χερσαίων είτε δορυφορικών σε ένα πολυλειτουργικό πλαίσιο όπως είναι τα συστήματα UMTS ή του UHF και DHS ή επιστημονικής έρευνας και τεχνολογικής ανάπτυξης. Ταυτόχρονα το Galileo θα πρέπει να αναπτύξει περιφερειακά συστήματα πιστοποίησης και επιβεβαίωσης, με επιβεβαίωση ακεραιότητας των σημάτων GPS ή των σχετικών με αυτά συνδεδεμένων υπηρεσιών από την άποψη της διαλειτουργικότητας με το Galileo είτε στην βορειοαμερικανική περιοχή είτε στην Ευρώ-Ασιατική.

6.3. Η ΟΚΕ υπογραμμίζει την αναγκαιότητα ολοκλήρωσης της διαστημικής υποδομής του Galileo με τα διάφορα συστήματα καθώς και τις διάφορες χερσαίες τεχνολογίες προκειμένου να υπάρξει απάντηση στις απαιτήσεις των χρηστών σε οποιοδήποτε τόπο και αν βρίσκονται: στην πόλη (όπου οι εκπομπές μέσω δορυφόρου χωρίς χερσαίους αναμεταδότες μπορούν να παρεμποδιστούν από τα κτήρια), στις ζώνες κινδύνου (εργοτάξια, εργοστάσια, αποθήκες), σε απομονωμένες ζώνες (όπου το κόστος εγκατάστασης και συντήρησης των συστημάτων χερσαίας επικοινωνίας μπορεί να είναι αντιοικονομικό), στις περιοχές μεγάλου υψόμετρου (όπου τα δορυφορικά σήματα είναι πιο ασθενή), στον θαλάσσιο, χερσαίο και εναέριο χώρο (όπου η δυνατότητα κινδύνου είναι πιο υψηλή).

6.4. Σύμφωνα με την ΟΚΕ, η υλοποίηση μιας υποδομής ναυσιπλοΐας πρέπει να θεμελιώνεται στις απαιτήσεις που εκφράζονται από τους διάφορους ενδεχόμενους χρήστες των προσφερόμενων υπηρεσιών, από τον τελικό χρήστη, από τους φορείς παροχής των υπηρεσιών, και από τις δημόσιες αρχές που είναι υπεύθυνες για την εφαρμογή των διάφορων κανονισμών.

6.5. Η ΟΚΕ είναι πεπεισμένη για την αναγκαιότητα διαβουλεύσεων σε ευρεία κλίμακα προκειμένου να υπάρξει σαφής αίσθηση της αναγκαιότητας μιας συνολικής υπηρεσίας που θα καλύπτει το σύνολο του πλανήτη, συμπεριλαμβανόμενων των ωκεανών και των ερήμων, προκειμένου να διασφαλιστούν όχι μόνο συνεχείς υπηρεσίες για τις θαλάσσιες και τις αεροναυτικές εφαρμογές, αλλά επίσης για να επιτραπούν στους παραγωγούς συστημάτων και συσκευών λήψης οι οικονομίες κλίμακος μιας μη κατακερματισμένης αγοράς.

6.6. Η συμπλήρωση με στόχο τη βέλτιστη εκμετάλλευση του συστήματος ναυσιπλοΐας με τα συστήματα επικοινωνίας είναι απαραίτητη για να υπάρξει η δυνατότητα μετάδοσης των πληροφοριών εντοπισμού, πορείας και στοιχείων που εντάσσονται σε υπηρεσίες προστιθέμενης αξίας: η έννοια του "φάσματος υπηρεσιών" θα πρέπει συνεπώς να αποτελέσει αναπόσπαστο τμήμα των παραμέτρων του συστήματος ναυσιπλοΐας.

6.7. Η ΟΚΕ υπογραμμίζει την αναγκαιότητα επιβεβαιωμένης και βραχείας προθεσμίας καθώς και ιδιοτήτων του προγράμματος και ορισμού των υπηρεσιών βάσει του φάσματος χρήσης έτσι ώστε να επιτραπεί η παροχή ανταγωνιστικών υπηρεσιών με πλήρη κάλυψη, όχι μόνο στους πολίτες αλλά και στις επιχειρήσεις και τις αρχές της ΕΕ ή της ΕΣΑ, αλλά επίσης και ικανών να διατεθούν στην αγορά σε μεγάλη κλίμακα σε εξωτερικούς φορείς της παγκόσμιας αγοράς.

6.8. Αυτή η προσέγγιση του Galileo που είναι ανοιχτή σε εξωτερικούς χρήστες και ειδικότερα στο πεδίο των υπηρεσιών της επικοινωνίας, απαιτεί ταχύ προσδιορισμό των κανονιστικών πτυχών και ειδικότερα του καθεστώτος εγκρίσεως και αλληλοσυνδέσεων των δικτύων και των υπηρεσιών επικοινωνίας. Στο πεδίο αυτό μπορούν να υπεισέλθουν και οι εφαρμογές για τη βελτίωση της χαρτογραφίας στην Ευρώπη και άλλες περιοχές, ειδικότερα στις αναπτυσσόμενες χώρες, με τις οποίες η Κοινότητα έχει ιδιαίτερες σχέσεις και θα πρέπει να μελετηθούν εφαρμογές που συνδέονται με την παρατήρηση της γης στα πλαίσια της στρατηγικής σφαιρικής και βιώσιμης ανάπτυξης.

6.8.1. Σύμφωνα με την ΟΚΕ είναι άκρως σημαντικό να αναπτυχθεί ένα υποσύστημα επί των δορυφόρων που θα επιτρέψει μια σύγχρονη υπηρεσία έρευνας και προστασίας, στα πλαίσια των δημόσιων υπηρεσιών. Χρειάζεται να υποστηριχθεί το ενδιαφέρον που έχουν επιδείξει τα κράτη που υπέγραψαν τη διεθνή σύμβαση Cospas-Sarsat, που εφαρμόζουν ένα σύστημα του τύπου αυτού που καλύπτει ολόκληρη τη γη, προκειμένου να αναπτυχθεί μια νέα και συμπληρωματική ως προς αυτό υπηρεσία που θα παρέχεται από το Galileo. Σύμφωνα με την ΟΚΕ το σύστημα αυτό θα πρέπει να αναπτυχθεί με συμπληρωματικό τρόπο μ' αυτόν των Ηνωμένων Πολιτειών στα πλαίσια των μελλοντικών γενεών του GPS.

7. Προς μια κοινή στρατηγική

7.1. Σύμφωνα με την ΟΚΕ στην σημερινή κατάσταση ανάπτυξης του προγράμματος Galileo είναι απαραίτητος ο προσδιορισμός μιας αναμφισβήτητης κοινής στρατηγικής εκ μέρους όλων των ενδιαφερόμενων φορέων, ειδικότερα της Επιτροπής, της ΕΣΑ και των δημόσιων αρχών των κρατών μελών και του ιδιωτικού τομέα που θα βασίζεται σε:

- μια ενιαία διάρθρωση διαχείρισης με σαφή χαρτογράφηση των φορέων, σαφή εντολή και προσδιορισμένη πλατφόρμα ανάπτυξης νέων γενεών υπηρεσιών, με τη μορφή κοινών επιχειρήσεων σύμφωνα με το άρθρο 171 της Συνθήκης της ΕΚ, ως αναμφισβήτητου εσωτερικού και εξωτερικού συζητητή, με την ενδεχόμενη δημιουργία στις κατάλληλες νομικές βάσεις μιας πραγματικής Ευρωπαϊκής Υπηρεσίας Galileo·

- τον προσδιορισμό και την επακόλουθη συγκρότηση επιχείρησης για την προώθηση του Galileo, που θα βασίζεται στην ικανότητα ολοκλήρωσης, γνώσης της αγοράς, σε χρηματοδοτικές ικανότητες και τεχνογνωσίας στην διάρθρωση των συστημάτων ναυσιπλοΐας, σε ικανότητες ανάπτυξης και εκμετάλλευσης της αγοράς·

- την εγκαθίδρυση ενός συστήματος εφαρμογής προτύπων επαλήθευσης και επακόλουθης εκμετάλλευσης, μέσω επιχειρησιακών επιδείξεων αγοράς, που να συνδέει το Galileo και την Ευρωπαϊκή Υπηρεσία Γεωστατικής Πλοήγησης-EGNOS, που προωθήθηκε το 1996, ήδη από τη λειτουργική φάση του 2004, όπως επίσης και το περιφερειακό χερσαίο σύστημα GRAS, προκειμένου να επιταχυνθεί η είσοδος στην αγορά και οι σχετικές εισοδηματικές ροές για τις αεροπορικές, θαλάσσιες και οδικές υπηρεσίες είτε για τις εφαρμογές από το ευρύ κοινό, ειδικότερα στην οδική κυκλοφορία και τις υπηρεσίες ασφάλειας και διάσωσης·

- την επιτάχυνση της φάσης θέσης σε τροχιά του δορυφορικού δικτύου Galileo με την αποστολή ήδη το 2006 ενός πρώτου δορυφόρου παροχής υπηρεσιών στους δημόσιους και ιδιωτικούς χρήστες, που έχει σχεδιαστεί με την πλήρη συμμετοχή των χρηστών αυτών προκειμένου να ενεργοποιηθεί αμέσως ένα πρώτο φάσμα ανταγωνιστικών υπηρεσιών ευρείας χρήσεως που θα εξασφαλίσει την επιτυχία του Galileo βάσει των ικανοτήτων μετασχηματισμού της έννοιας εντοπισμού στην έννοια "managing mobility" ενδογενούς διασύνδεσης του εντοπισμού με την κινητή ενημέρωση στην υπηρεσία του χρήστη·

- τη συνύπαρξη και διαλειτουργικότητα με το Glonass και το GPS και με τις μελλοντικές εξελίξεις τους μέσω κατάλληλων εγγυήσεων ως προς την εφαρμογή και την τεχνική λειτουργικότητα των σχετικών συστημάτων, ειδικότερα στα θέματα της διαφοροποίησης των σημάτων, του δορυφορικού σχηματισμού και των χερσαίων υποδομών, που θα πρέπει να καταστούν επίσημες μέσω διεθνών συμφωνιών, διατηρώντας ωστόσο τον πολιτικό χαρακτήρα του προγράμματος Galileo που θα παραμείνει υπό πολιτικό έλεγχο·

- τον συντονισμό των συχνοτήτων με το υπάρχον σύστημα συνολικής δορυφορικής ναυσιπλοΐας όπως επίσης και με άλλα συστήματα στην περίπτωση νέων χορηγήσεων συχνοτήτων που χρησιμοποιούνται ήδη: οι χορηγήσεις WRC 2000 του ευρωπαϊκού προγράμματος συχνοτήτων πρέπει να παγιωθούν με την ευκαιρία της διάσκεψης του WCR 2003 βάσει: τριών ευρύτατων δεσμών που θα είναι ανοιχτές στα σήματα Galileo, με ικανότητα μετάδοσης στοιχείων πλοήγησης, υποστήριξης των ανοιχτών εμπορικών υπηρεσιών και των υπηρεσιών διάσωσης· δύο ευρειών ζωνών που θα ρυθμίζονται από τις δημόσιες κανονιστικές υπηρεσίες που υπόκεινται σε κρυπτογράφηση ασφαλείας· σημάτων κατόπιν αιτήσεως και ενσωματωμένων σημάτων ΕGNOS-Galileo υποστήριξης στις υπηρεσίες ακεραιότητας Galileo·

- τον προσδιορισμό τεχνικών προδιαγραφών που θα πρέπει να καταρτιστούν και να συμφωνηθούν σε συνολικό επίπεδο λαμβάνοντας υπόψη την αναγκαιότητα να καταρτιστούν οι λειτουργικές και εμπορικές προδιαγραφές από ένα φόρουμ των άμεσα ενδιαφερόμενων παραγόντων αλλά επίσης και λόγω του γεγονότος ότι το σύστημα Galileo έχει καταρτιστεί για ένα μεγάλο αριθμό τελικών χρηστών καθώς και για ένα ευρύ φάσμα υποδομών: είναι αναγκαίο να υπάρξει ένα σύνολο λεπτομερών κανονισμών ελεύθερης όμως εφαρμογής προκειμένου να υπάρξει ανταπόκριση στις διάφορες περιπτώσεις και στις τεχνικές ανάγκες διαφόρων φορέων. Σύμφωνα με την κοινοτική πολιτική "νέας προσέγγισης" για τις τηλεπικοινωνίες, αυτές οι ανάγκες θα πρέπει να οριστούν ποιοτικά αφήνοντας την ποσοτική εκτίμησή τους στους οργανισμούς τυποποίησης όπως CENELEC, IMO, ISO, ICAO, ETSI, βάσει μιας συντονισμένης δράσης, μιας νέας διάρθρωσης που θα συγκροτηθεί από εμπειρογνώμονες που προέρχονται από διαφορετικούς χώρους·

- χρονοδιάγραμμα που προβλέπει διαδοχικές πορείες και προθεσμίες που είναι σίγουρες αλλά ταυτόχρονα και ευέλικτες προκειμένου να τοποθετηθεί με τον καλύτερο τρόπο στην παγκόσμια αγορά λαμβάνοντας υπόψη τις τεχνολογικές εξελίξεις και την ανταγωνιστική πίεση που ασκείται στην αγορά αυτή.

7.2. Σύμφωνα με την ΟΚΕ αυτή η στρατηγική είναι ουσιαστική για να υποστηριχθεί ο ανταγωνιστικός αντίκτυπος του ευρωπαϊκού συστήματος σε διεθνές επίπεδο διασφαλίζοντάς του πλήρη αυτονομία και συνέχιση της ακεραιότητας χωρίς στρατιωτικές παρεμβάσεις ενώ ταυτόχρονα ο αντίκτυπος αυτός ασκείται στους ανθρώπινους χρηματικούς και οργανωτικούς πόρους που συμμετέχουν στην ανάπτυξη, στην παγίωση, την εκτέλεση και τη βελτίωση των τεχνικών επιδόσεων του συστήματος, αλλά επίσης και στο επίπεδο των χρηστών και των υπηρεσιών στους χρήστες, με θετικές επιπτώσεις όσον αφορά τη δημιουργία επιχειρήσεων, νέων υπηρεσιών, νέων αρμοδιοτήτων και νέας οικονομικής και κοινωνικής συνοχής στον διευρυμένο με τις υποψήφιες χώρες ευρωπαϊκό χώρο, καθώς και νέες δυνατότητες συνεργασίας και ενίσχυσης της ανάπτυξης.

7.3. Η ΟΚΕ υπογραμμίζει επίσης την σημασία μιας ρεαλιστικής και ορθώς διαρθρωμένης επικοινωνιακής πολιτικής προκείμενου να εξασφαλιστεί η πλήρης αξιοπιστία σε μια ανταγωνιστική αγορά υψηλού κινδύνου: ένα ειδικό κονδύλιο θα πρέπει να εξασφαλίσει ένα ποιοτικό σήμα στο σύνολο της διαδικασίας ανάπτυξης του συστήματος Galileo και να διασφαλίσει επίσης μια στέρεα βάση για την ανάπτυξη των προϊόντων υπηρεσιών και βιομηχανικών εμπορικών εφαρμογών και εφαρμογών δημόσιας ωφελείας. Η δράση αυτή θα πρέπει να στηριχθεί σε μια συνεκτική και συγκεντρωτική συνολική στρατηγική που δίνει ένα μήνυμα ενότητας τόσο στο εσωτερικό όσο και στο εξωτερικό της Ευρώπης από την άποψη επίσης της διαφάνειας/ασφάλειας/συνέχειας/ακεραιότητας της υπηρεσίας για τον καταναλωτή/χρήστη.

8. Από μια κοινή υπηρεσία στην Ευρωπαϊκή Υπηρεσία Galileo

8.1. Λόγω της σημασίας που έχει για την ανάπτυξη των ευρωπαϊκών κοινών πολιτικών μεταφορών, όπως αυτές που αφορούν την αστική κυκλοφοριακή συμφόρηση, τη θαλάσσια, σιδηροδρομική, οδική και εναέρια ασφάλεια όπως και τις άλλες κοινοτικές πολιτικές όπως η αγροτική και η δασική και η πολιτική της αλιείας, η περιφερειακή πολιτική και η πολιτική του Περιβάλλοντος, καθώς και η βιομηχανική πολιτική και η εξωτερική πολιτική της Ένωσης, η ΟΚΕ κρίνει ότι είναι σημαντικό να δοθεί ενιαίος χαρακτήρας και ορατότητα στην ενιαία δομή διαχείρισης του συστήματος Galileo.

8.2. Για το λόγο αυτό η ΟΚΕ υποδεικνύει στο Συμβούλιο και στο Ευρωπαϊκό Κοινοβούλιο να αναπτύξουν μια ενιαία πλατφόρμα για τις νέες γενεές υπηρεσιών μέσω της συγκρότησης σε καθορισμένο χρόνο μέχρι το 2003 μιας "κοινής επιχείρησης" στα πλαίσια του άρθρου 171 της Συνθήκης, που θα συνοδευτεί όμως από μια πραγματική υπηρεσία Galileo που θα βασίζεται σε τεχνικούς και ερευνητικούς παράγοντες, σε στοιχεία κανονιστικής ρύθμισης και τυποποίησης, με πλήρη ορατότητα προς τους φορείς και τους χρήστες αλλά επίσης και προς τα έξω σε μια προοπτική να προτείνει υπηρεσίες στην παγκόσμια αγορά, με ικανότητα ελέγχου και επαλήθευσης του χρονοδιαγράμματος των επιμέρους φάσεων και του ρυθμού τους, και με υψηλή ικανότητα επικοινωνίας προκειμένου να δοθεί στο σύνολο της διαδικασίας ένα σήμα ευρωπαϊκής ποιότητας.

8.3. Πρώτον η Κοινή Επιχείρηση και κατόπιν ο Ευρωπαϊκός Οργανισμός θα πρέπει να περιλαμβάνουν τέσσερις πυλώνες: μια διευθύνουσα επιτροπή με μορφή θεσμικού βήματος πλοήγησης, ανοιχτού στα δημόσια και ιδιωτικά συστατικά μέρη· μια δεοντολογική επιτροπή υψηλού επιπέδου για να διασφαλίζει την τήρηση των απαιτήσεων διαφάνειας, χρήσεως μόνο για πολιτικούς σκοπούς και για την προστασία της ιδιωτικής ζωής· ένα κανονιστικό οργανισμό που να παρέχει τις απαραίτητες εγγυήσεις τεχνικής διαλειτουργικότητας· ένα λειτουργικό οργανισμό στα ίχνη του αμερικανικού JPO (Γραφείο Κοινού Προγράμματος).

9. Η Επιχείρηση Προώθησης του Galileo

9.1. Η ΟΚΕ κρίνει ουσιαστικό να προβλεφθεί από τώρα η μορφή εμπορίας, δηλαδή μια "Επιχείρηση Προώθησης του Galileo" στην οποία θα συμμετάσχουν οι δημόσιες αρχές μέσω της Ευρωπαϊκής Υπηρεσίας Galileo, προκειμένου να τεθούν σε εφαρμογή συστήματα ορισμού και πιστοποίησης του κόστους και να σταθεροποιηθεί το σύστημα επέκτασης, ανάπτυξης, ενίσχυσης και συντήρησης του συστήματος: η ιδιοκτησία αυτής της επιχείρησης θα πρέπει να περάσει προοδευτικά από τον πλήρη έλεγχο των δημόσιων αρχών στον έλεγχο των ιδιωτικών επενδυτών οι οποίοι στα τέλη της διαδικασίας θα πρέπει να φέρουν την πλήρη ευθύνη της επιχείρησης από χρηματοπιστωτική άποψη ενώ ο δημόσιος τομέας θα είναι αρμόδιος για τον έλεγχο και θα φέρει την τεχνική και πολιτική ευθύνη.

9.2. Η ΟΚΕ κρίνει ότι ο ιδιωτικός τομέας θα πρέπει να συμμετέχει, εξ αρχής έστω και ως μειοψηφία, στην Επιχείρηση Προώθησης του Galileo, επαρκώς όμως ώστε να διασφαλίζει τη συμμετοχή του στον προσδιορισμό των υπηρεσιών και στην κατάρτιση του συστήματος. Ο ιδιωτικός τομέας θα πρέπει στη συνέχεια να αναλάβει πλήρως τις ευθύνες, τα βάρη και τους κινδύνους παράλληλα με την ανάπτυξη των συντελεστών απόδοσης των επενδύσεων για υπηρεσίες που είναι πλέον λειτουργικές.

9.3. Η εγκαθίδρυση ενός συστήματος εφαρμογής για τα διαδοχικά στάδια ανά τομείς του Galileo θα επιτρέψει όχι μόνο την επαλήθευση σε μικρό χρονικό διάστημα της ορθής ποιότητας του προϊόντος στην αγορά και θα διασφαλίσει την αξιοπιστία του στη διαδικασία, αλλά επίσης θα επιταχύνει την απόδοση και συνεπώς θα συντείνει στην προοδευτική αποδέσμευση των δημόσιων αρχών από ένα τμήμα της δημοσιονομικής διαχείρισης του Galileo. Ωστόσο, την τεχνική και πολιτική ευθύνη για το Galileo θα πρέπει να φέρουν οι δημόσιες αρχές δεδομένου ότι πρόκειται για ιδιαίτερα στρατηγικό τομέα.

10. Διαλειτουργικότητα του Galileo με άλλα συστήματα δορυφορικής πλοήγησης

10.1. Σύμφωνα με την ΟΚΕ θα πρέπει να αποφευχθεί ο πόλεμος των προτύπων, διασφαλίζοντας την πλήρη διαλειτουργικότητα του συστήματος Galileo με τα άλλα συστήματα δορυφορικής πλοήγησης που υπάρχουν ή πρόκειται να συγκροτηθούν, θέτοντας ταυτόχρονα ως απαραίτητη συνθήκη για το ευρωπαϊκό σύστημα τον έλεγχο της ακεραιότητας και της συνέχειας της υπηρεσίας καθώς και τον πολιτικό χαρακτήρα του ευρωπαϊκού συστήματος πλοήγησης και εντοπισμού.

10.2. Σχετικά με αυτό η ΟΚΕ κρίνει σημαντικό να δημιουργηθεί μια νέα διάρθρωση που θα συγκεντρώνει τους ευρωπαϊκούς και διεθνείς οργανισμούς τυποποίησης σε διάφορους ενδιαφερόμενους τομείς προκειμένου να διασφαλιστεί μια συντονισμένη προσέγγιση που θα βασίζεται στην ποιότητα των απαιτήσεων και σε μια ορισμένη ευελιξία των ποσοτικών κανόνων, προσαρμοσμένης στο μεγάλο φάσμα παραγόντων υποδομών και τερματικών υποδοχής.

10.3. Η ΟΚΕ υπογραμμίζει ότι η συνύπαρξη και η διαλειτουργικότητα θα πρέπει επίσης να λάβουν νομική μορφή μέσω διεθνών συνθηκών που θα καλύπτουν τις διασφαλίσεις ως προς τις προδιαγραφές των σημάτων, τον δορυφορικό σχηματισμό και την χερσαία υποδομή. Σ' αυτές θα πρέπει επίσης να προβλέπουν πολυετή χρηματοδοτική περίοδο που θα είναι επαρκώς μακρόχρονη για να διασφαλίσει τη συνέχεια της παροχής υπηρεσιών σε αμοιβαία βάση.

10.4. Η ΟΚΕ πιστεύει ότι πρέπει να προβλεφθούν σαφείς διατάξεις όσον αφορά την πνευματική και βιομηχανική ιδιοκτησία προκειμένου να προστατευθούν τα δικαιώματα επί των εφαρμογών των τεχνολογικών εξελίξεων του Galileo και οι νέες υπηρεσίες που θα συσταθούν σε ευρωπαϊκό επίπεδο με τη διασάφηση των σχέσεων σχετικά με τα εξωευρωπαϊκά δικαιώματα πνευματικής ιδιοκτησίας, και ιδιαίτερα έναντι των δικαιωμάτων που προκύπτουν από την εκμετάλλευση του αμερικανικού GPS.

11. Το σύστημα Galileo και η κοινωνία των πολιτών

11.1. Η ΟΚΕ έχει πλήρη πεποίθηση ότι μόνο με το σαφή προσδιορισμό των οικονομικών και κοινωνικών επιπτώσεων του συστήματος Galileo σε όλα τα στοιχεία που συγκροτούν την κοινωνία των πολιτών είναι δυνατό να επιτευχθεί η αναγκαία γενική ομοφωνία προκειμένου ο πολίτης, που είναι επίσης ο φορολογούμενος, να δεχτεί να επιβαρυνθεί με το κόστος εφαρμογής του συστήματος αυτού.

11.2. Κρίνεται συνεπώς αναγκαίο να προσδιοριστούν οι υπηρεσίες που προσφέρονται, οι νέες επιχειρήσεις και οι νέες απασχολήσεις που θα προκύψουν από τη στρατηγική που υιοθετήθηκε από τους αρχηγούς κρατών και κυβερνήσεων τον Μάρτιο του 2001 στο Ευρωπαϊκό Συμβούλιο της Στοκχόλμης, και αποβλέπουν στο να καταστεί η Ευρώπη "η πιο ανταγωνιστική και δυναμική οικονομία της γνώσης στον κόσμο, ικανή για οικονομική και βιώσιμη ανάπτυξη με περισσότερη και καλύτερη απασχόληση και μεγαλύτερη κοινωνική συνοχή"(10).

11.3. Στα θέματα μεταφορών και περιβάλλοντος, θα πρέπει να ριχθεί φως στη συμβολή που η εμπορία του συστήματος δορυφορικής ναυσιπλοΐας θα έχει στη μείωση της ρύπανσης, κυρίως των εκπομπών CO2 σχετικά με τις δεσμεύσεις που έχουν αναληφθεί με το πρωτόκολλο του Κιότο: ο αντίκτυπος του Galileo στην αποτελεσματικότητα των μεταφορών, και ειδικότερα των αυτοκινήτων, των μεταφορών με φορτηγά και λεωφορεία καθώς και με ελαφρά εμπορικά μέσα, και αεροπλάνα έχει αποδειχθεί ως μια από τις υπηρεσίες με τη μεγαλύτερη ζήτηση εκ μέρους των χρηστών, όχι μόνο στο περιβαλλοντικό επίπεδο όσο επίσης και όσον αφορά τη μείωση της ψυχολογικής πίεσης και του χρόνου μεταφοράς καθώς επίσης και του κόστους των καυσίμων και των σχετικών δαπανών. Η ασφάλεια των οδικών μεταφορών όπως επίσης και των σιδηροδρομικών και αεροπορικών μεταφορών καθώς και η ανάπτυξη των διευρωπαϊκών δικτύων και ο έλεγχος και η διαχείριση του ενιαίου ευρωπαϊκού ουρανού αποτελούν σημαντικά στοιχεία για τους πολίτες και την κοινωνία, παράλληλα με τις προσπάθειες ρύθμισης που έχουν πραγματοποιηθεί σήμερα στις κοινοτικές πολιτικές(11).

11.4. Όσον αφορά τον θαλάσσιο τομέα, η δορυφορική πλοήγηση είναι σε θέση να αυξήσει την ασφάλεια της ναυσιπλοΐας σε όλα τα στάδια της διαδρομής, παρέχοντας εικόνες εντοπισμού των σκαφών, εποπτείας των παράνομων ρίψεων στη θάλασσα και αυτόματης εξακρίβωσης των σκαφών, μείωσης των κινδύνων οικολογικής και ανθρώπινης καταστροφής που συνδέεται με μετεωρολογικούς παράγοντες, με την πορεία που ακολουθείται ή με το μεταφερόμενο φορτίο, να διευκολύνει την ανάπτυξη της θαλάσσιας πανίδας και βιοποικιλίας όπως επίσης και τον έλεγχο της αλιείας και της κίνησης και των πάγων.

11.5. Στο θέμα της γεωργίας και του περιβάλλοντος η ΟΚΕ υπογραμμίζει τη σημασία της συμβολής που το σύστημα Galileo είναι σε θέση να παρέχει μέσω του καλύτερου προσδιορισμού των υπηρεσιών που προσφέρονται από την άποψη της αποτύπωσης των εκτάσεων, των στοιχείων και των προθεσμιών εσοδείας, προσαρμογής των δόσεων των λιπασμάτων και των φυτοφαρμάκων, του επιπέδου και της διάρθρωσης των αρδευτικών συστημάτων, των προοπτικών αναδάσωσης, της προστασίας του εδάφους και της καταπολέμησης του φαινομένου της επέκτασης της ερήμου, της ενίσχυσης της αγροτικής ανάπτυξης.

11.6. Στο πεδίο της σύγκλισης των συστημάτων επικοινωνίας και ειδικότερα της κινητών τηλεπικοινωνιών, η ΟΚΕ είναι της άποψης ότι είναι σημαντικό να δοθεί στον πολίτη, στην επιχείρηση και την κοινωνία μια σαφής θέαση των προοπτικών για ασφαλείς και αξιόπιστες υπηρεσίες με ένα φάσμα συνδυασμένων επιλογών, εντοπισμού - ανακοίνωσης που αφορούν τόσο την ιδιωτική προσωπική χρήση όσο και τις εμπορικές υποθέσεις και τις σχέσεις με τις δημόσιες αρχές, είτε για χρήσεις όπως είναι η ηλεκτρονική μάθηση και το ηλεκτρονικό εμπόριο ή ακόμα οι νέες ολοκληρωμένες πλατφόρμες "internet mobile".

11.7. Κατά την άποψη της ΟΚΕ ένα ουσιαστικό σημείο αφορά την ορθή ισορροπία μεταξύ των υπηρεσιών που παρέχονται δωρεάν προς το κοινό, των υπηρεσιών με πληρωμή και των υπηρεσιών κοινής ωφελείας, όπως επίσης και του κόστους των υπηρεσιών αυτών για το άτομο και το κοινωνικό σύνολο. Η ΟΚΕ είχε ήδη την ευκαιρία να εκφραστεί όσον αφορά την γενική τηλεφωνική υπηρεσία καθώς και τη γενική υπηρεσία Τηλεπικοινωνιών, όπως επίσης και για το κόστος που συνδέεται με τη διαδικασία φιλελευθεροποίησης στον τομέα της τηλεφωνίας(12). Είναι εξάλλου προφανές ότι το κόστος των υπηρεσιών μπορεί να διαφέρει και να επιτρέψει έτσι μια καλύτερη πρόσβαση ανάλογη με τον αριθμό των δικτύων χρήσης στην παγκόσμια και ευρωπαϊκή αγορά.

11.8. Παραμένει ωστόσο ανοιχτό το πρόβλημα της υπαγωγής της παροχής αυτών των υπηρεσιών στην καταβολή ενός ορισμένου τέλους, κυρίως σε ό,τι αφορά τον έλεγχο της πρόσβασης στο σήμα εκ μέρους των ενδιαφερόμενων χρηστών όπως είναι οι εναέριοι ελεγκτές, οι αεροπορικές εταιρείες, οι διαχειριστές δικτύων δημοσίου συμφέροντος, οι σιδηροδρομικές επιχειρήσεις, οι ελεγκτές οδικής κυκλοφορίας, τα τελωνεία, κ.λπ. Ένα άλλο ανοιχτό ζήτημα αφορά τις υπηρεσίες με υψηλές απαιτήσεις ασφάλειας: η επιλογή της κρυπτογράφησης του σήματος θα πρέπει σύμφωνα με την ΟΚΕ να ενσωματωθεί στον χρηματοοικονομικό υπολογισμό και να επιβεβαιωθεί κατά τη διάρκεια της φάσης επιβεβαίωσης.

11.9. Όσον αφορά τις υπηρεσίες δημόσιου ενδιαφέροντος για χρήστες που εξαρτώνται από την ακρίβεια και την ποιότητα του σήματος και την αξιοπιστία της μετάδοσής του, θα πρέπει σύμφωνα με την ΟΚΕ να επιλυθεί το πρόβλημα της πιστοποίησης, προκειμένου να διασφαλιστεί η ακεραιότητα και συνέχεια της υπηρεσίας από τις ενδεχόμενες δυσλειτουργίες, σύμφωνα με τους κανονισμούς που ισχύουν για τους διάφορους τύπους μεταφορών, όπως είναι αυτές της ΙCAO για τις αεροπορικές μεταφορές και του ΙMO για τις θαλάσσιες μεταφορές.

12. Ο κοινωνικοοικονομικός αντίκτυπος του Galileo

12.1. Κατά την ΟΚΕ ο κοινωνικός αντίκτυπος του συστήματος Galileo είναι άκρως σημαντικό θέμα για την αποδοχή και την προώθησή του, τόσο από την άποψη των κοινωνικών ωφελημάτων όσο και της ποιότητας ζωής, δημιουργίας νέας και καλύτερης απασχόλησης ή ακόμα και εγκατάστασης νέων τεχνολογικά προηγμένων επιχειρήσεων.

12.2. Η ανάπτυξη της αεροδιαστημικής βιομηχανίας και των τομέων που συνδέονται με αυτή αποτέλεσε ήδη το αντικείμενο ειδικής γνωμοδότησης της ΟΚΕ(13): πρόκειται για στρατηγικό τομέα στον οποίο η Ευρώπη κατέχει πρωταρχική θέση στην παγκόσμια αγορά και καταβάλλει τεράστιες προσπάθειες από την άποψη των ανθρώπινων, χρηματικών και ερευνητικών πόρων όπως αποδεικνύουν τα πολυάριθμα σχέδια που έχουν αναληφθεί στα πλαίσια του πολυετούς προγράμματος Έρευνας και Ανάπτυξης της Ευρωπαϊκής Ένωσης.

12.3. Οι ευρωπαϊκές μικρές και μεσαίες επιχειρήσεις μπορούν να αντλήσουν μεγάλο όφελος από το πρόγραμμα Galileo: είτε πρόκειται για επιχειρήσεις που αναλαμβάνουν υπεργολαβικά δραστηριότητες του διαστημικού προγράμματος είτε για τις ΜΜΕ που χρησιμοποιούν και αναπτύσσουν εφαρμογές και υπηρεσίες που προκύπτουν από το πρόγραμμα αυτό. Σύμφωνα με την ΟΚΕ θα πρέπει να προωθηθούν τα εκμεταλλεύσιμα υποπροϊόντα αυτών των εφαρμογών και υπηρεσιών, όπως για παράδειγμα γίνεται στις Ηνωμένες Πολιτείες όπου δημιουργήθηκαν περισσότερες από 300 ΜΜΕ ύστερα από την εφαρμογή του GPS.

12.4. Όσον αφορά την απασχόληση, ο μακροοικονομικός αντίκτυπος του συστήματος Galileo είναι άκρως σημαντικός από την άποψη των επενδύσεων σε ανθρώπινους πόρους και νέες δραστηριότητες και από την άποψη της ανάπτυξης ευρωπαϊκών υπηρεσιών που παρέχονται βάσει ευρωπαϊκών τεχνολογιών, είτε πρόκειται για την επιμόρφωση προσωπικού υψηλής επιστημονικής και τεχνικής κατάρτισης ή για την εμφάνιση νέων παραγόντων και οργανωτών των υπηρεσιών με προοπτική ευρείας ανάπτυξης.

12.5. Χάρις στο πρόγραμμα Galileo μπορούν να επιτευχθούν σημαντικές εξελίξεις της τηλεϊατρικής και ειδικότερα στον τομέα της υπολογιστικής τοπογραφίας με την παροχή συμβουλών εξ αποστάσεως για τη θεραπεία των ασθενών: το πρόγραμμα θα μπορούσε να αποβεί εξαιρετικά σημαντικό στην προ και μεταπτυχιακή εκπαίδευση καθώς και στη συνεχή εκπαίδευση στα πλαίσια του ιατρικού επαγγέλματος.

12.6. Η ΟΚΕ πιστεύει ότι το πρόγραμμα Galileo θα μπορούσε να επιτρέψει τη διάδοση στην Ένωση των ιδιαίτερων πολιτισμικών χαρακτηριστικών των διαφόρων περιοχών και να συμβάλει στην εφαρμογή εκπαιδευτικών προγραμμάτων προς όφελος όλης της κοινότητας.

12.7. Όσον αφορά την προστασία της ιδιωτικής ζωής, είναι σκόπιμο σύμφωνα με την ΟΚΕ να προβλεφθούν τα κατάλληλα μέτρα εμπιστευτικού χαρακτήρα και σεβασμού των ατομικών και θεμελιωδών ελευθεριών καθώς και της εμπορικής πληροφορίας μέσω της πλήρους εφαρμογής των υφισταμένων κοινοτικών διατάξεων στα θέματα της προστασίας της ιδιωτικής ζωής(14), και διασφαλίζοντας τεχνικές συσκευές προστασίας και αποκρυπτογράφησης που θα συνδέονται με τις δυνατότητες ολοκληρωμένων υπηρεσιών αποτύπωσης, εντοπισμού και επικοινωνίας.

12.7.1. Η ΟΚΕ συνιστά τη σύσταση δεοντολογικής επιτροπής υψηλού επιπέδου, στα πλαίσια της κοινής επιχείρησης και ακολούθως του ευρωπαϊκού οργανισμού, με σκοπό τη διασφάλιση της διαφάνειας, της χρήσεως μόνο για πολιτικούς σκοπούς και του σεβασμού της ιδιωτικής ζωής σε όλες τις φάσεις της ανάπτυξης και της τελικής εφαρμογής του προγράμματος Galileo.

13. Συμπεράσματα

13.1. Με βάση τις ανωτέρω εκτιμήσεις, η ΟΚΕ εκφράζει την πλήρη υποστήριξή της για το πρόγραμμα Galileo ως στρατηγικό σημείο αιχμής για την ανταγωνιστικότητα του ευρωπαϊκού συστήματος, για τη θετική επίπτωση που θα έχει το Galileo σε παγκόσμιο επίπεδο, για τις καινοτόμες επιδράσεις στον οικονομικό και κοινωνικό τομέα και στον τομέα της απασχόλησης που θα προκύψουν απ' αυτό και για τη βελτίωση της ποιότητας της ζωής για την κοινωνία των πολιτών που μπορεί να διασφαλίσει.

13.2. Ως εκ τούτου, η ΟΚΕ ζητά την τακτική της ενημέρωση για το πρόγραμμα Galileo με σκοπό την ενεργό της συμμετοχή στις μελλοντικές εξελίξεις της εφαρμογής του και εύχεται να προσδιοριστεί ταχέως μια κοινή στρατηγική και να επισπευθούν οι προθεσμίες για την εμφάνιση μιας πρώτης σειράς ελκυστικών και αποτελεσματικών υπηρεσιών όχι μόνο για τους φορείς αλλά για το ευρύ κοινό.

Βρυξέλλες, 12 Σεπτεμβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Ανακοίνωση της 10 Φεβρουαρίου 1999, COM(1999) 54 τελικό.

(2) Ευρωπαϊκό Συμβούλιο της Στοκχόλμης: τελικά συμπεράσματα, παράγραφος 42.

(3) Ευρωπαϊκό Συμβούλιο της Στοκχόλμης: τελικά συμπεράσματα, παράγραφος 42.

(4) COM(2001) 336 τελικό.

(5) Γνωμοδότηση της ΟΚΕ για την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών - Η ευρωπαϊκή βιομηχανία αεροδιαστημικής: απαντά στην παγκόσμια πρόκληση"- ΕΕ C 95 της 30.3.1998, σ. 11.

(6) Ε.Ε. C 140 της 18.5.2000.

(7) COM(2000) 407 τελικό - ΕΕ C 123 της 25.4.2001.

(8) Επίσης η ΟΚΕ κατάρτισε γνωμοδότηση για την πρόταση του VΙ προγράμματος πλαίσιο ΕΕΤΑ.

(9) Ανακοίνωση της 22 Νοεμβρίου 2000, COM(2000) 750 τελικό.

(10) Τελικά συμπεράσματα του Ευρωπαϊκού Συμβουλίου της Στοκχόλμης της 22ας και 23ης Μαρτίου 2001.

(11) Η ΟΚΕ υιοθέτησε διάφορες γνωμοδοτήσεις σχετικά με την ασφάλεια των διαφόρων τύπων μεταφορών, όπως για παράδειγμα: η γνωμοδότηση της ΟΚΕ για τη "Θαλάσσια ασφάλεια/Erika I" ΕΕ C 14 της 16.1.2001, και για τη "Θαλάσσια ασφάλεια/Erika II", EE C 221 της 7.8.2001, σ. 54 και η γνωμοδότηση της ΟΚΕ σχετικά με την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: οι προτεραιότητες της οδικής ασφάλειας στην Ευρωπαϊκή Ένωση-Έκθεση προόδου και ταξινόμησης των δράσεων" ΕΕ C 14 της 16.1.2001.

(12) Γνωμοδότηση της ΟΚΕ σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την γενική υπηρεσία και τα δικαιώματα των χρηστών στα θέματα των δικτύων και των υπηρεσιών ηλεκτρονικής επικοινωνίας" ΕΕ C 139 της 11.5.2001.

(13) COM(2001) 336 τελικό.

(14) Βλέπε γνωμοδότηση της ΟΚΕ για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την επεξεργασία δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών" ΕΕ C 123 της 25.4.2001, σ. 53.